khistorydata/jeongjo-sjw-relations huggingface dataset:
정조 20년 · 목
義禁府啓言前檢校待敎徐有榘原情以爲渠待罪閣職事事顚錯翌日問安啓辭事當預爲書待而天奪其魄全然忘却未及書置闕門放鑰之時始乃覺得忙書啓辭之際自然遲滯以至請出承傳色之還入莫重應行之節不善擧行自陷於怠緩欠敬之罪惶懍震剝求死不得云時原任閣臣勿爲請刑載在大典通編請議處久之又啓言徐有榘身在直中問安啓辭不爲書待至有請出承傳色還入之擧事未前有極爲可駭請以此照律允之又啓言東部令尹心約都事李玄始西部令禹成謨都事鄭文綏北部令尹鉉東都事徐興輔等原情以爲未婚未葬之無或見漏前後飭敎何等申嚴而渠等昏迷不善擧行自顧罪犯萬殞難贖云請竝刑推得情敎以竝除刑推議處又啓言尹心約等未婚未葬之搜訪書啓自有法典飭敎申嚴則初不詳採矇然修報致有落漏之擧事極可駭請以此照律允之又啓言德山前縣監李景壽原情以爲渠於庚戌十二月除德山縣監到任後反閱各樣倉穀則前官鄭厚祚逐年逋欠之數多至二千九百二十一石零而指徵無處故卽爲報營至有條列狀聞之擧譏捕其時倉色輩多般督捧矣其年冬渠卽徑遞故未得盡捧壬子三月因道臣査啓渠亦爲就拿以杖一百五等告身之律蒙勘至於辛亥條新逋米一百六十石零則渠分給還穀限歲前次次督捧未及封庫徑先遞歸其後委折渠實未能詳知云觀其供辭且考府上勝錄則壬子春因道査還餉虛逋之罪已經勘斷而辛亥條還穀渠旣分給則遞歸之前未能了殺而今於現發之後乃以未能詳知漫漶爲說請刑推得情敎以除刑推議處又啓言李景壽辛亥還穀渠旣分給迫歲遞任而不能了殺以致尙此虛留請以此照律允之又啓言中官金始采原情以爲渠以無識迷劣之致莫重公事遲滯渠罪萬死無惜云長番內侍勿爲請刑載在大典通編請議處允之又啓言金始采臺啓事體何等嚴重而中間掩置晚時入啓極爲痛駭請以此照律允之
정조 20년 · 강
遣承旨詣宗廟永寧殿景慕宮奉審摘奸仍詣弘陵奉審摘奸局內諸陵亦爲奉審
정조 20년 · 강
有政吏曹判書沈渙之進
정조 20년 · 목
以成德雨爲大司諫朴瑞源爲司諫韓興▣爲掌令鄭魯榮崔履亨爲持平閔師宣爲獻納李東冕吳翰源爲正言李翊模爲校理徐有鍊爲副校理金熙采爲修撰兪彥鎬爲司饔司譯訓鍊都提調金魯永爲同春秋朴知源爲軍資正
정조 20년 · 강
命宗廟令李田秀拿處分揀酌酒執事更捧現告
정조 20년 · 목
政院啓言宗廟永寧殿告由祭廟司四員當爲進參而令李田秀方在拿處現告中無以備員擧行云何以爲之敎以欲爲下敎而未果矣酌酒執事査出更捧現告廟司則分揀
정조 20년 · 강
命犯夜人吳載龍令監軍兵郞勘放
정조 20년 · 목
義禁府啓言二所巡廳啓辭內去夜犯夜人活人署前參奉吳載龍執捉移送本府事啓下矣活人參奉旣非正職則巡廳之移送本府有違法意請當該巡將推考吳載龍令刑曹擧行敎以活人署豈有參奉乎不過假銜影職亦不必移送刑曹令監軍兵郞依更數勘放
정조 20년 · 강
宥龍川府竄配罪人徐龍輔
정조 20년 · 목
敎曰坐夜已過享時顧此孺慕無處可伸欲以聖后之思爲思則宜有別異於聖后本家之人以渠生朝之適在是日每加記存且渠所犯不過公罪龍川府竄配罪人徐龍輔特施賜環之典
정조 20년 · 강
命古阜郡殺獄罪人林乻朴依前同推器仗看證更令推官査實報來
정조 20년 · 목
全羅監司徐鼎修狀啓以爲因刑曹啓下關古阜郡殺獄罪人林乻朴獄事更査登聞計料緣由已爲馳啓而古阜郡守安廷瓛扶安縣監李允行井邑縣監任希默別定會査官仍又嚴飭推官逐段究詰使之論理報來附陳微見恭俟該曹稟處蓋此獄事執帶推曳兇身自服撞觸痕損脈錄脗合考諸檢案參以證招被打致死昭不可掩第其梁病之說雖出於元犯之招權女病臥旣非染痛伊時隣比又無癘患則此不足爲藉口之資所謂海用之染病正犯乻朴則謂之在於爭閧前其兄春奉則謂之在於爭閧後互相矛盾矣及其質問之時乻朴求該不得一反前招敢稱誤告乻朴與金泰臣等面質時時氣有無傳痛誰某不能指的發明一査再査獄老生奸乃以春初患感之千同夏末病死之玉碩作爲染病之證而以各人所招觀之當海用呻吟之時毫無近似涉疑之症則以此以彼染病云云專出疑亂之計奸僞畢露節節校惡屢度盤詰之後始乃語窮辭屈惟願速死云者便是輸疑正犯林乻朴連加嚴訊如法償命斷不可已○刑曹啓言李海用之致死根因林乻朴之行兇情節前日回啓已爲論列而傷痕旣在於要害證招亦可以憑驗則實因詞證已成斷案依法償命無容更議而只以染疾一疑之未盡究覈有此行査之擧矣今觀査啓則所謂染疾之說節節落空權女病臥旣非涉疑之症伊時隣比又無傳染之疾海用被打後病狀亦不近似於時氣諸人之面質明白元犯之奸狀畢露至於自服則尤無可疑之端請林乻朴依前同推期於取服敎以依回啓施行而器仗與看證皆不分明此一款更令嚴飭推官出意見査實報來後同推啓本中措辭懸註
정조 20년 · 강
罷應敎鄭東觀副應敎尹序東職
정조 20년 · 강
命獻陵參奉尹覺基陞敍
정조 20년 · 목
敎曰今番各陵橡實拾取以內下雇價卽爲所重除弊之意而諸官中獻陵參奉尹覺基擧行極爲勤勵精詳特爲陞敍
정조 20년 · 강
領敦寧兪彥鎬箚辭訓局都提擧賜批許副
정조 20년 · 목
箚略曰臣病根柢旣痼形證屢變又値日候華和進退無常敦銜之袛肅新年之承候汔此稽遲秪自伏枕兢惶恭候誅譴不意昨者伏奉廚院訓局譯院都提調除命優異之寵眷縱切感祝惶蹙之私心尤無容措至於營門提擧之無得疊授自有定式而臣方提擧御營則揆以格例不宜一時兼綰伏乞亟命照例遞改批以春晷向暄可期不日勿藥候間出肅兼管訓局都提擧之任格例卽然依請許副仍命遣史官傳諭
정조 20년 · 강
承旨黃昇源陳疏辭職賜例批
정조 20년 · 목
疏略曰向來元朝太室祭享時臣以獻官將事而退歸私次日已過午後守僕來言第十四室奠爵之際有尊所覆爵之事云臣於是始聞其事而繼聞監臺有呈課之擧臣不敢先事自列只候公議之出今果憲臣以監臺言至請廟官之勘罪臣爲獻官朦然不知則其不能察飭之失於此益著矣廟官置對今旣蒙允於臺啓則臣之晏然職次實非義分之所敢安伏乞亟降威罰
정조 20년 · 강
命內局掌務官金進源司謁韓相謙別監趙富孫令攸司科治
정조 20년 · 목
政院啓言別監趙富孫徵索藥物於掌務官其所作弊與前無異渠輩之不有飭禁恣意冒犯極爲駭痛司謁若能檢束則寧有此等之弊乎雖以掌務官言之不遵令式掩置不告今乃現發請當該別監令攸司照法重繩司謁及掌務官亦爲科治允之
정조 20년 · 강
命吏文製述處所以明政門爲之仍命內禁衛試射明日親行于南小營
정조 20년 · 목
因政院吏文製述處所取稟敎曰吏文製述處所明政門爲之頭辭結語程式果皆熟習乎此試專觀此規預令槐院知委諸文臣俾各看閱吏文程式因此思之內禁衛春等試射重試前爲之之意歲初已有下敎而重試安寶在再明明日當先爲試取處所南小營爲之出宮門路依年前勸武科例爲之侍衛則別雲劍外入直爲之試官則依年例春塘臺親臨例爲之係是暫時試取不必備儀隨駕服色黑團領爲之而百官除之只卿宰以上隨駕規矩則閑良鐵箭出身柳葉箭爲之事分付又敎曰明日出還宮以袞袍爲之承史以下從上服以常時黑團領爲之試射時改御平戎服只試官以年例試射服色爲之事分付明日係是齋日駕前招搖旗以下諸船旗鼓形名及該營迎接形名一竝除之事亦爲分付又敎曰明日南小營親臨試射時總戎使率御營鄕軍四哨禁衛騎士二番爲先後廂禁軍二番隨駕其餘留營留陣除之又敎曰明日擧動時副駕轎及槍劍軍扈衛軍官有廳軍除之挾輦軍八十名以金虎西營軍餉色軍爲之
정조 20년 · 강
命醫官朴泰均家優給衣資食物其孫月給五斗米待年長直付內局
정조 20년 · 목
敎曰故醫官朴泰均之效勞其可忘乎近以溫泉陪從人收錄事問之泰均之家只有老妻及稚孫云令該曹食物米石衣資木疋從優題給草記其孫月給五斗米待年長直付內局事分付該曹該院
정조 20년 · 강
特下木綿五百疋錢四千兩胡椒一百斗丹木三百斤于濟州添補賑資
정조 20년 · 목
備局啓言頃以濟州三邑還賑穀物足不足更觀民勢登聞之意行會矣卽見全羅監司徐鼎修狀啓則枚擧濟州前牧使李禹鉉謄報以爲本島還民四萬七百三十五口歲後十二巡排比條折米爲一萬四千石而區劃穀合折米一萬二千五百石零內折米一千一百八十三石零以四千口私賑已爲計除則見今實不足折米二千六百八十三石零而今若不爲加請惟事塗抹之計則勢將減付減式而之次以下付還之民自冬至今賴以延活者惟是應抄準式之效緣此穀總之不贍强援飢口勒減常式誠有所不忍不足條折米二千六百餘石準折加劃云而島民海採春暖以後各歸其業則付還民口自當減除貧丐之出送減得還口牝馬之發賣補得生計私商貿入之穀移轉及別下貿穀等各穀足爲民間資食之助而見今沿邑穀簿罄竭海民之受弊殆有甚於弩末竿頭濟州牧穀物加劃一款今姑置之事請令廟堂稟處矣當初該牧請劃之數準島中三邑民口總數自昨年初冬至今年麥秋計口計日以米磨鍊故其數至於折米一萬四千石之多道臣狀辭廟堂覆啓皆以所請過多難以準劃爲言而如傷之音惻怛之旨非一非再萬包租牟旣出特恩萬緍帑錢旋又別下竝與本道區劃米租及該牧該營之錢貿穀物統而計之則其數恰爲二萬六千餘石牝馬之許出魚藿之轉貿又不在此中開春以後可以傭賃資生者竝許出陸就食則還賑之口亦當減得幾許若使守臣殫誠竭慮細察熟量賑口還戶農糧種子各從多寡推移分排則就此已劃之數亦可支繼而有裕今觀本牧狀辭則魚藿添穀之數傭賃減口之實都不較計惟以折米之必準初請爲意烏在其守牧之臣實心對揚無病公私之道乎且念湖南諸邑數年以來積困於轉輸之役而幸賴我聖上一視之澤剩縮別下糧資優給沿民水手郡縣官吏無一受弊之端今當春氣漸舒東作方殷之時又令本道辦送累千石穀物則朝家之軫恤雖極沿民之爲弊不些以此以彼加劃一款實涉重難道臣之論理請寢誠爲得體該牧所請二千六百八十三石加劃事置之當該牧使李禹鉉所當論責而業已遞勘今姑安徐以前後劃不穀物均一措處於還賑之需無或有一民呼飢失所之患事嚴飭分付何如敎以不承權輿凡人猶誡之況爲民父母乎在陸民猶不可況島民乎匹夫匹婦之失所猶且不忍況幾萬生靈近止之命乎莫曰已船運者至二萬二千包之多足可濟活二萬六千餘名一包不足致有一人之塡于丘壑則亦可謂之惠乎道臣之持難廟堂之防啓特坐於未見其鶉衣鵠形而然耳若使道臣廟堂易地而處安知加請之不如該牧乎設令漁採之屬有裕於資生魚出於海不卽成穀則其間永晷將何生活予自耽羅告饑之後重溟千里如在目前當食忘餐當寢忘眠久矣顧何惜數千包之穀反孤一島待哺之望乎今玆加請之數終若見塞則將以已船運者僅僅塗抺而飢民之當受二升者必減一升當受一升者必減幾龠如此之際不領顑不顚連之患何以保其必無乎然島民民也陸民民也予不忍爲島民重困陸民則移轉不可議到歲初特下內帑錢一萬五千兩之後或慮其更請已有剩數之措置者今又特下木綿五百疋錢四千兩胡椒一百斗丹木三百斤付之新牧使到都會官從長貿取次第輸入期於計日繼巡新牧使使之當日辭朝星火馳進於候風所先將此意播告島民奠厥收居毋使予有不承權輿之歎
정조 20년 · 강
命全羅道臣及耽羅守臣自再昨年以後通計羅舖倉穀入送濟州之數待秋成依節目措備涼藿輸送子該倉
정조 20년 · 목
備局啓言羅里舖設倉儲穀專爲耽羅之民每値歉荒輒有轉運之役而穀物纔入涼藿旋出以其涼藿還作穀物換貿自有期限折價亦有定式而挽近以來爲道臣守臣者一任抛置穀物之輸送幾乎無歲無之而涼藿之出來絕未有聞其在均島陸備水旱之道不可仍循置之從前未收之年久者外再昨年以後入送穀物使文通計元數待秋成依節目措備涼藿輸送該倉以爲換穀貯留之地而三年條之一時準備不無難辦之慮道臣守臣往復酌量計其穀數量其年條鱗次分排趁期出送無或如前抛棄之弊每歲末涼藿出送數爻自該牧成册上送涼藿到付穀物換作形止自該道亦爲區別成册上送年條限以幾年每年限以幾許爲先磨鍊枚報本司如或過限減數又或愆期作穀則當該守臣道臣自本司論勘之意請申明知委於道臣新牧使今方辭陛亦以此意一體嚴飭允之
정조 20년 · 강
召見濟州牧使柳師模于重熙堂
정조 20년 · 목
辭陛也○予曰島民事誠可矜憫接濟救活之策靡不用極今年運穀之多近所罕有而前牧之加請似緣於不得已也廟堂之防啓亦不可謂無見矣適有爲島民措備者故今又別下錢木及椒丹以補賑資欲使島民無一介捐瘠之患下去後曉諭此意可也大抵海島絕遠王化未曁且文吏與武倅自別今此差遣予以爲得人對揚之策宣布之方不必加勉而島民事情或因所聞有所措劃稟定之事耶師模曰雖或有聞而遠外事未敢遙度目下急務莫先於生穀而生穀之道惟在於通商賈遷有無苟有便民之端當不避嫌謗殫竭爲之矣予曰今下錢木等物與備堂眼同領受載運以去可也
정조 20년 · 강
京畿監司金文淳以園所外南山外補築形止及募軍數爻植木株數馳啓
정조 20년 · 목
該監司狀啓以爲卽接差使員安城郡守曹允植所報則自今十一日至十三日連爲董役後募軍數爻補築形止植木株數竝區別修報玆以後錄馳啓後十一日水原募軍二百五十名自鳳鳥峯南第一麓東邊第二麓西邊補土長四十步廣三十步植松二百七株廣州募軍二百名初境一巷補土長四十步廣二十五步植松三千二百株南陽募軍一百十名初境一巷補土長十步廣五十步植松六百株安城募軍九十名初境補土長二十八步廣三十步植松二百五十株安山募軍一百名初境補土長四十一步廣四十六步植松三百四十株振威募軍九十七名初境一巷補土長十三步廣七十步植松三百六十株龍仁募軍九十六名初境一巷補土長三十步廣十步果川募軍五十名自初境一巷至第二巷補土長五十步廣三十步植松九百二十四株陽城募軍九十二名初境一巷補土長六十步廣二十八步十二日水原募軍二百人十名自第二麓西邊補土長四十步廣三十步植松二千一百株廣州募軍二百名一巷補土長六十步廣十二步植松一千八百株南陽募軍二百四十五名第二巷補土長五步廣五十步植松五百五十株安城募軍一百五十名長谷一巷補土長十九步廣二十步植松一千七百株安山募軍一百二十名一巷補土長五十二步廣四十七步植松九百二十二株振威募軍一百二十名一巷補土長十五步廣六十步植松七百二十株龍仁募軍一百名二巷補土長三十五步廣八步植松五百株果川募軍一百四十名第二巷補土長十二步廣二十步植松一千五百八株陽城募軍一百十六名第二巷補土長二十步廣十五步植松九百十株十三日水原募軍二百九十四名鳳鳥峯第三麓補土長九十步廣三十步植松二千九百三十株廣州募軍二百名僧軍一百名第三巷補土長七十步廣十步植松三千八百株南陽募軍二百九十三名第三巷補土長十五步廣三十步植松五百二十株安城募軍一百六十八名自二巷至三巷補土長二十步廣四十步植松一千五百株安山募軍一百六十七名三巷補土長七十三步廣十二步植松一千五百株振威募軍二百十二名長谷第三巷補土長二十三步廣五十步植松一千三百五十五株龍仁募軍一百三十四名自射亭洞三巷補土長四十六步廣八步植松一千三百四十二株果川募軍一百四十名第四巷補土長五十步廣十五步植松八百株陽城募軍一百六十七名第三巷補土長十二步廣八步植松一千五百株都合募軍四千四百三十一名植松三萬一千八百三十八株
정조 20년 · 강
江華留守金履翼求對命委折問啓
정조 20년 · 목
政院以金履翼有稟達事請對啓敎以有謄錄持來之敎則但當來待而已何敢請對乎委折問啓
정조 20년 · 강
命江華留守金履翼更爲上來
정조 20년 · 목
該留守狀啓以爲臣伏承下敎今十六日酉時發行行到陽川縣得接本營中軍金璿馳報則內司別提二人別監一人率三飾轎自防守所出來又有二飾轎還入防守所云出來之轎爲三而入去之轎爲二則一轎去處不得探知之則臣之憂遑罔措實不勝萬萬而旣承下敎不得已前進下去又狀啓以爲卽接金浦郡守牒報則十六日亥時量一轎又爲過去云而入去形止不得知之仍爲前進敎曰今則所謂三轎來處去處快可知之況昨夜亥時以前皆下去云則沁留之來待命下之後豈可追往更爲上來事回諭
정조 20년 · 강
御南小營行內禁衛春等試射
정조 20년 · 목
具翼善冠袞龍袍乘轎出永淸門明政門弘化門由馬廛橋過訓鍊院入南小營降轎入小次命內禁衛等以次應射○二提學沈煥之等奏曰沁留金履翼之昨夕求對今日狀啓必有其故伏乞明賜下敎焉予曰今將還宮矣何如是煩聒諸閣臣及承旨又迭奏曰沁留之狀必有事端而空轎往來萬萬驚惑又若有前年意外之擧則臣等豈敢不齊聲血籲乎予曰嚴鼓已下因卿等强聒不爲還宮乎乘轎出南小營過訓鍊院馬廛橋入弘化門明政門降轎由永淸門還內
정조 20년 · 강
命領議政洪樂性退去
정조 20년 · 목
樂性率卿宰將求對敎以領議政退去之意傳諭
정조 20년 · 강
命軍士房外諸承旨遞差隨駕閣臣及別雲劍竝罷職尋分揀
정조 20년 · 목
敎曰軍士房外諸承旨竝遞差閣臣及別雲劍一竝罷職敎曰領議政退去之意傳諭敎曰豈可以疑似之事發說筵席乎且況空轎往來昔非不足則忽於今日煩聒尤爲可駭而言無可執跡亦烏有則以此加罪反涉顚倒今日罷遞諸臣竝卽分揀
정조 20년 · 강
命金虎門外所在諸臣皆令退去
정조 20년 · 목
敎曰當觀畿伯沁留狀啓而知之諸臣若認上敎以虛言則留在認以非虛語則皆退去而自前命退則名以退去皆少少退去不爲散去諸臣散去之狀使院隸這這知入閣臣則入直外散去之由令閣吏入稟又敎曰金虎門近處公廨民家所在諸臣以何事留待乎旣有司謁口傳下敎者竝令知悉
정조 20년 · 강
命訓鍊院修補間行公諸堂越俸仍命此後訓鍊院慕華館頹弊處以戶郞摘奸如有不卽修葺者該堂草記論勘
정조 20년 · 목
敎曰慕華館訓鍊院係是大小試場及操鍊敎場則川陌溝塍之羅絡棋錯雖關於紀綱此則可謂非今斯今今不必擧論而今日輦路過訓鍊院竝與公廨墻垣而頹弊莫甚爲該堂者若皆以乙酉故訓將李章吾之心爲心則寧有是乎其年九月陪駕至院中目覩一新之跡矣今於三十年後見之可謂非復舊時樣此亦堂構之一端烏可無致責乎行公訓鍊院堂上等一竝限一新修補間越俸此後訓鍊院慕華館自戶曹定郞官摘奸限內執頉與不卽修葺者該堂草記論勘
정조 20년 · 강
命內禁衛李國世等直赴重試
정조 20년 · 목
敎曰今日南小營親臨內禁衛出身春等試射時內禁衛武兼李國世貫邊出身李善徽金喆勳武兼申義權部將朴鼎煥額外內禁衛出身李應燮成永喆邊二中竝直赴重試
정조 20년 · 강
命武臣重試鐵箭不能應射者皆以自不懸錄
정조 20년 · 목
承旨李海愚啓言再明日武臣重試時鐵箭應射員中不能開弦者皆以自不懸錄於單子事請預爲分付該院從之
정조 20년 · 강
命重試以明政門爲之別試殿試以春塘臺爲之
정조 20년 · 목
因禮曹文官重試及文科殿試處所取稟敎以文臣重試處所以明政門爲之儒生對擧試取處所以春塘臺爲之
정조 20년 · 강
遞承旨洪義榮李肇源金啓洛以李晩秀李益運李勉兢代之竝前望也
정조 20년 · 목
敎曰試望等擧行該房專管禮房承旨之申退甚爲駭然當該承旨遞差以右位推諉於下位而出去之諸承旨亦爲遞差前望單子入之待開門牌招察任
정조 20년 · 강
命重試試官及儒生試官住宿於明政門帳內臨時先詣試所
정조 20년 · 목
敎曰再明日重試對擧別試會試例兼殿試諸試官當爲省記入直於試所而應試儒生不過二十九人且値重試兼設當於重試所懸題後儒生入場儒生試官與重試試官同爲住宿於明政門帳內臨時先詣試所事預爲分付
정조 20년 · 목
政院以來二十一日輪對日次取稟敎以當次人先爲受點後日次待令
정조 20년 · 강
領議政洪樂性上箚賜批
정조 20년 · 목
箚略曰(刀削)○日前辭單反承溫音旣諭以無異長暇又許以數朔攝養恩旨鄭重逈出尋常在臣分義固當銜恩頌德蹙伏恭竢不敢復爲煩瀆之計而第臣昏耗冒據重任不能明義理而扶彝倫將見國不得爲國而人不得爲人則寧不凜然而心寒乎且況年迫八耋形衰病癃旣耗之神識安可望其復完已凘之精力不可得以復强則決不可以時月調治而望其差復也伏乞將臣本兼諸任亟許一竝遞改俾上而無曠官之歎下而免冒位之罪以卒生成之澤得遂優游之願批以昨於路次略言之矣旣非獲已亦屬遂事何必更有云云且況期於慣習昨年亦有設言於卿等者卿須安心依前批穩攝仍命遣史官傳諭(刀削)(刀削)心特允群(刀削)(刀削)(刀削)(刀削)第一樓而親臨試(刀削)烏解紐(刀削)(刀削)承相(刀削)
정조 20년 · 강
命前假注書吳泰曾仍察廳任
정조 20년 · 강
遞差承旨李海愚宋銓遞李益運以林濟遠南公轍李晉秀代之竝前望也
정조 20년 · 목
敎曰內閣提學箚雖非大叚涉禁其中一字不能照檢捧入在院承旨遞差殿試在明違牌承旨許遞俾伸廉隅前望單子入之待下批牌招察任
정조 20년 · 강
遞差承旨南公轍李晉秀以兪漢寧崔獻重代之尋遞獻重以朴宗來代之竝前望也
정조 20년 · 목
敎曰武承宣何時出牌尙不出肅當該承旨李晉秀遞差家近而年且少者亦甚慢忽尙無動靜當該承旨南公轍亦爲遞差前望單子入之待下批牌招察任以漢寧獻重批下獻重違召許遞又入前望以宗來批下
정조 20년 · 강
遞大司諫朴宗來掌令韓光植持平鄭魯榮崔履亨正言申絢
정조 20년 · 목
敎曰明日殿座時侍臣不可不備員三司中未肅拜及在外人竝許遞政官牌招開政差出
정조 20년 · 강
命別試殿試及重試退行於再明日吏文製述待下敎更稟
정조 20년 · 목
敎曰明日試事法典所在雖爲之別無事體之所關而勢姑無霽意雖霽馬路當泥濘重試文武試對擧儒武試退行於再明日事分付○政院啓言重試文武試及對擧儒武試退行事命下而吏文製述亦在再明日子相値何以爲之敎以下泉餘響在於此製雖於誓戒之後亦可爲之待下敎更稟
정조 20년 · 강
司諫朴瑞源掌令韓興裕獻納閔師宣正言吳翰源副校理徐有鍊修撰金熙采陳前啓請左議政蔡濟恭前判敦寧金履素竝削黜賜批從濟恭削黜之請尋命濟恭罪名竝收還仍傳命召諭以入城
정조 20년 · 목
瑞源等陳前啓又啓言噫嘻痛矣倚毗如彼其隆眷過如彼其深而孤恩負國未有若蔡濟恭之甚者也向來李周奭之罪犯何如關係何如朝家處分旣出嚴正臺閣論列亦得體例則孰敢容喙於其間而身爲大官指揮時臺遽發停啓之論者是豈常情之所敢出乎嗚呼先大王奉先之大孝我殿下繼志之至誠草木猶感豚魚皆孚則彼是兩聖朝陶甄之人一毛一髮非其已有而不思對揚罔念圖報乃反力護私黨角勝公議甘自歸於和應背馳之科人心陷溺胡至此極日昨合辭實出公共之輿憤而不敍薄勘曲費慰籍之聖意群情由是而益激大防由是而益壞思之及此凜然寒心請前左議政蔡濟恭依前合啓爲先削奪官爵門外黜送向來城門至今追思不覺驚駭鑾駕將至魚鑰徑下深夜路次淸驆久駐此實前所未聞伊時處分曲加酌量分別輕重而至於留都大臣京城事務無不專管則時値回鑾在卽夜色向深固當列置探候恪勤擧行預請慈旨仍留門鑰此是道理之當然事面之得宜而旣不得先時檢察又未能臨機周旋致有此無前之擧歸之以無妄而無妄亦罪也謂之以不察而不察亦失也加施不敍至勤於聖敎當發公議尙寂於數旬豈可以事在過境置而不論請前判敦寧金履素爲先削奪官爵門外黜送批以不允其中一啓付丙蔡濟恭以若眷遇有若處分槪出於尊所重而慮後弊譴罷足矣且況爲日稍久正欲收敍此際見改措語之啓遣辭或多過中然一味相持亦非爲其人之意何待竟日姑爲許施金履素事毋論啓語之當與不當不言三司才有處分則此啓卽不過奉承傳發啓者前啓之停連時臺時相之有師弟之誼者私室答問尙以爲大關於後弊名以三司合啓近於奉承傳者豈可例批爾等持以新除臺職之故猶異於許久不發啓者之猝地發啓雖不處分此啓斯速停啓○敎曰以若眷遇有若處分出於尊所重慮後弊啓批已及之大抵所重至重眷遇有不暇顧然示此意足矣豈在於爲日之遠近且於昨日事不欲連累於人下僚猶然況大官乎領相受長暇右揆適在外昨日事之在於昨日旣有商量者存則收敍遲待今日蓋亦曲爲地者律名稍重而係是爲所重之事先施一兪無損禮待欲遂初意何可踰日乎前左議政蔡濟恭罪名一竝收還遣史官馳傳命召而仍以入城之意傳諭
정조 20년 · 강
補承旨兪漢寧安州牧使
정조 20년 · 목
敎曰當該承旨安州牧使除授使之卽刻辭朝倍道赴任若或愆限令道臣狀聞
정조 20년 · 강
以尹光普爲承旨前望也
정조 20년 · 강
司諫朴瑞源掌令韓興裕獻納閔師宣正言吳翰源引避請遞賜批
정조 20년 · 목
瑞源等啓言臣等聯陳當發之啓粗效一日之責矣伏承批旨滿紙辭敎誨責備至至以奉承傳爲敎臣等聚首相顧滿心慙恧以此情踪何可一刻晏然於臺次乎請命遞斥臣等之職批以勿辭
정조 20년 · 강
更遣史官于左議政蔡濟恭傳授命召
정조 20년 · 목
記注官安經心書啓以爲敬奉聖諭馳往傳諭于西部龍山坊左議政蔡濟恭所住處則以爲臣罪臣自知之雖病癈尸居問其職則時相也時相之不得與時臺私往復臣非不知島配齋郞之事關莫重罪在罔赦臣非不知我殿下奉先思孝夙夜洞屬遹追先大王至孝至誠臣非不知而乃於私室與時臺酬酢雖無勸成停啓之事而特以初啓中限死加刑等句語有非臺閣之所宜發口者故乃以此等啓何以謄傳爲言畢竟時臺之惹鬧雖非臣勸成與勸成顧何間也臣之罪上而爲先大王我殿下之兩朝罪人下而貽中書無前之羞恥此殆臣死期將迫天奪其魄之致也絲綸渙發至以後弊凜然爲敎旨哉王言臣雖被嶺海斧鉞之律惟當爲法受罪更何言哉三司公議轉益嚴峻臣之待罪江郊猶屬偃便方擬走伏鄕陬恭俟金木卽於夢寐所不到史官馳到江上傳宣別諭開示旣嚴且溫罪名乍允旋敍嗚呼此何恩數此何眷遇臣雙擎百拜只有血淚被面而已至若下端以昨日事及復爲敎者在臣身實爲父母生我顧我復我之恩而以聖上天地日月光明正大之學言之或恐有歉於以直養而充塞兩間之義也臣以受恩如天之身抱愛君如父之心敢於附奏贅容他喙臣罪至此尤合萬死御苻至重不敢暫安於罪纍之所冒萬死還納瞻望宸極神精飛越不知所云云矣敎以更遣史官傳授命召還就京第後書啓
정조 20년 · 강
命前引儀沈憲永嚴杖捧招刑曹判書李在學參議申大年竝禁推掖隸趙富孫定配御醫金進源嚴飭放送仍命此後兼引儀以上拿囚王府假引儀自刑曹科罪
정조 20년 · 목
刑曹啓言別監趙富孫決杖一百可謁韓相謙內局掌務官金進源各決杖八十敎以掖隸之俾不得接足於藥院近處無敢以纖毫之物徵索卽御極以後一副當規模則近頗解狃至入於日前摘奸莫曰微物所犯甚大豈可例杖卽放令亞堂箇箇考察嚴杖照律定配大抵內醫與引儀同是中庶之職而御醫則所重自別若有科罪例皆囚之王府囚亦不得請刑用文侍從武宣傳例觀草記以決杖八十爲辭然則日前聯疏之本意何相及也法不可自下彼此而低仰卿等禁推內局亦有御醫內醫之層分則獨於引儀烏可不然此後兼引儀以上用內醫例拿囚於王府假引儀則以雜歧例自本曹擧行沈憲永下敎之下圖囑謀免之罪亞堂朝房開坐限直招嚴杖捧遲晚草記又啓言前引儀沈憲永各別嚴杖箇箇考察及覆究問至於三十度而其所圖免之狀一辭發明終不直招情狀萬萬巧惡請更加嚴杖期於取服敎以遲晚之前決不止杖況嚴杖之意豈特爲圖囑謀免而已所關不輕嚴杖不服當嚴刑取招嚴刑不服又當限直招期於立法而後已卿認以爲弄擧而歇杖乎爲先加杖限三十度捧直招草記又啓言罪人沈憲永更加嚴杖三十度究問則所招以爲當初決杖命下之後金吾與秋曹之受杖杖固一也而自以卑微之類獲忝朝官秋曹受杖不如金吾決罪之爲朝官貌樣故私心不能無彼此趨避之意而至於圖囑一款實無所犯云金吾秋曹旣有趨避之心則其不能順受天命恭俟處分卽此可知圖囑一節亦是次第間事而終始抵賴固己痛惡緣渠犯科以致所關之不輕則此一款尤合罔赦之科不可以杖問取服各別嚴刑期於得情敎以卿則姑爲退去後坐起時加杖二十度草記又啓言別監趙富孫嚴杖一百後彥陽縣定配所卽爲押送御醫金進源之於掖隸徵索時掩置不告之罪自臣曹法不當科治請移義禁府處之敎以別無可問之端後勿與授之意嚴飭放送○敎曰刑曹堂上中禁推人本職遞差今日政差出
정조 20년 · 강
承旨黃昇源上疏命還給
정조 20년 · 목
昇源以昨日申退承旨遞差事陳疏引義敎曰名以處義則無大無小各有適當底道理不當處義而處義大關分義昨日承宣處分卽不當申退而申退之罪也都承旨例無坐直之事則此疏何爲屑越甚矣還給承旨無牌則無時不得入來而此等承宣何可出牌乎
정조 20년 · 목
以具庠爲刑曹判書黃昇源爲吏曹參判朴宗來爲大可諫趙章漢爲掌令蔡弘直李重蓮爲持平申絢爲正言李福潤爲校理金熙稷爲修撰
정조 20년 · 강
飭宣傳官行步遲緩之習
정조 20년 · 목
兵曹以依下敎宣傳官李時晦決棍十度啓敎以近來參下新進之行步無異於玉堂學士比之傳命之注書及爲遲緩寧有如許紀綱乎更或不悛則行首宣傳官承傳宣傳官嚴棍充軍以此嚴飭承旨若嚴飭又卽論罪則豈有是弊此後更加各別嚴飭
정조 20년 · 강
放時囚尹心約等勘放徐有榘
정조 20년 · 목
因義禁府囚徒敎曰在囚部官附過放送禁府都事拿處者亦爲分揀放送其餘諸囚卽爲區別功議勘放後草記事分付○義禁府啓言尹心約李玄始禹成謨鄭文綏尹鉉東徐興輔等附過放送朴正圭分揀放送而徐有榘朴思弼竝功減一等各杖七十收贖奪告身二等放送李景壽功減一等杖九十收贖奪告身四等放送何如允之
정조 20년 · 강
命新除臺諫牌招處置朴瑞源等
정조 20년 · 목
政院啓言司諫朴瑞源掌令韓興裕獻納閔帥宣正言吳翰源一日再啓煩瀆退待物論敎以新除授臺諫牌招處置
정조 20년 · 강
京畿監可金文淳以園所外南山補土處始興雇軍赴役馳啓
정조 20년 · 목
該監司狀啓以爲卽接始興縣令金思羲所報則顯隆園外南山外補土役事本縣民人九百二十二戶自願兩日赴役故縣令馳進役所城隍山搢麓山脊以內分授後民丁則初不使用依九邑例雇軍擧行而十六日爲始以一百名募軍先爲赴役云
정조 20년 · 강
命江華留守金履翼卽爲上來
정조 20년 · 목
該留守狀啓以爲臣十七日行到文殊鎭連接中軍金璿所報則當日午時量內司別提領飾轎一座持路文下來矣撤蓋帳還爲出來云故臣將還營防守依前各別嚴飭計料敎以三轎去處意謂究竟昨朝又有下去之一轎云爾則數外有剩到今尤無疑眩之端至於捲帳閱视旣有昨年中軍等郊館回示用軍律之擧則非所可論昨日南營擧措亦出於爲卿不欲橫罹兼爲來頭易爲力之意也昨日回諭未及見之乎依前下敎卽爲上來事下諭
정조 20년 · 강
命龍虎營軍所捉虎賜給兵曹判書具㢞脛骨與其從兄庠
정조 20년 · 목
因兵曹捉虎草記有是命
정조 20년 · 강
命中官李春洽朴成杓令該府定配金始采放梁濟漢拿處
정조 20년 · 강
刑曹以黃海監司徐邁修緘推照律啓
정조 20년 · 목
該曹啓言黃海監司徐邁修緘答以爲宣薦出身年老齎鬱者持敎搜訪之下只憑邑報修啓不能小心照察致有此問備之擧惶恐遲晩云旣已遲晩所當照律係是二品職請上裁敎以照律又啓言徐邁修杖八十收贖公罪施行矣敎以功議各減一等
정조 20년 · 목
該曹啓言黃海監司徐邁修緘答以爲宣薦出身年老齎鬱者特敎搜訪之下只憑邑報修啓不能小心照察致有此問備之擧惶恐遲晩云旣己遲晚所當照律係是二品職請上裁敎以照律又啓言徐邁修杖八十收贖公罪施行矣敎以功議各減一等
정조 20년 · 강
命左議政蔡濟恭仍任訓鍊都提調
정조 20년 · 목
敎曰訓鍊都提擧間雖出代無異於未出代前都相仍任
정조 20년 · 강
推全羅監司徐鼎修仍命宣召人魏伯珪嚴飭上來又命嶺南宣召人張胤宗本職改差仍付軍職令該道特給今朔祿飭吏曹嚴問該道臣李泰永慢忽之罪以聞
정조 20년 · 목
吏曹啓言以湖南宣召人繕工副奉事魏伯珪卽爲起送之意自臣曹關飭全羅監營矣卽接該監司徐鼎修移文則魏伯珪呈單內犬馬之齒今爲七旬而自昨年臘月又得重病轉側須人以此病狀末由登程姑觀病差日暖馳進肅謝以伸微忱云魏伯珪雖爲薦剡之儒士與抄選經筵之人逈有差等則乃敢以姑觀病差日暖馳進等語附陳於下段者揆以體例甚爲僭妄而該道臣只依其言登諸狀聞之文字者亦涉不審請該道臣推考伯珪使之催促登程允之敎以朝廷莫嚴者體例而旣非徵招之列則所對殊甚未安而遠人生疏足可容恕此後令道臣申諭體例於宣召諸人莫敢如前之爲事嚴飭道臣處又啓言以嶺南宣召人南基萬李萬運柳尋春張胤宗催促起送之意自臣曹關飭慶尙監營矣卽接該監司李泰永移文則尙州居進士柳尋春已於昨年十二月發行寧海居前佐郞南基萬漆谷居前都事李萬運發行與否自該色尙未報來仁同居參奉張胤宗今年爲七十四歲而氣力衰盡八載嬰疾轉側須人不得上來云矣敎以以湖南飭諭批旨亦爲措辭關飭參奉張胤宗果難强迫則不可虛縻職名本職姑爲改差仍付軍職令該道特給今朔之祿以示念光正之意日暖後如可上來則上來然又難强軍職狀聞減不事分付道臣湖南則薦剡者三人宣召者又有人而本道尙無一言大抵此道臣自在海藩其所擧行全沒嚴畏之意凡有朝令慢忽莫甚雖付含容之科寬假已久而終不如悛則獨不畏邦有常憲乎第以此意嚴問草記
정조 20년 · 강
重推吏曹判書沈煥之還送嶺伯誤書狀本
정조 20년 · 목
政院啓言卽見慶尙監司李泰永因禮曹關宣召人上來與否狀啓則傳敎內遞給二嶺人之二字疊書以給字勤諮之諮字書以儲字莫重下敎有此誤書者已極未安而下段口傳政一句語不成文理大違體格曹關之有此錯謬道臣之不能照檢俱不可無警請當該發關堂上及該道臣竝推考敎以嶺南素稱士夫之鄕則以不成文理之誤書者頒示豈非朝廷之羞恥其委折問干該曹使之首實草記後該堂論勘而該道臣處書目嚴題査問狀啓還下送○吏曹啓言臣曹之奉承傳敎關移該道時臣煥之以長官擧行不能審愼之失不勝惶恐敎以在西銓也任他吏奸又於本曹不但若此而已做錯皆在於該道藩閫者大是不察卿則爲先從重推考
정조 20년 · 강
以李義綱爲大司諫吳鵬南爲掌令全宗發爲持平竝前望也
정조 20년 · 목
政院以大司憲徐有臣未肅拜執義李城輔在外掌令趙章漢持平李重蓮蔡弘直傳旨未下掌令韓興裕引避退待監察茶時啓敎以都憲與山林外未肅拜在外臺諫許遞前望單子入之待下批牌招使卽處置仍令殿試時押班
정조 20년 · 강
中批南基萬正言李萬運持平
정조 20년 · 목
因正言持平前望單子敎以嶺南宣召人前佐郞南基萬前都事李萬運除授乘馹上來事下諭
정조 20년 · 강
命司諫朴瑞源掌令韓興裕閔師宣正言吳翰源竝出仕
정조 20년 · 목
掌令吳鵬南請瑞源等出仕批以依啓
정조 20년 · 강
遣史官諭左議政蔡濟恭仍傳命召
정조 20년 · 목
假注書閔命爀書啓以爲臣敬奉聖諭馳往傳授命召于西部龍山坊左議政蔡濟恭所住處則以爲情勢惶蹙無路轉動云矣臣旣承還就京第後書啓之命而大臣今不還第姑爲仍留敎以更當傳谕爾則先爲入來○政院以左議政蔡濟恭又使錄事來納命召啓敎以昨諭略言之且今使行有詢問者安心入城事更令史官傳諭仍傳命召又以左議政蔡濟恭又使錄事來納命召啓敎以卿何若是使事詢問亦有關係須卽入城事遣史官傳諭仍傳命召與之偕入○記注官安經心書啓以爲臣敬奉聖諭馳往傳授命召于西部龍山坊左議政蔡濟恭所住處則以爲臣罪戾未勘職名如舊私悰益復惶蹙去就一節今無可論恩敎之下萬無蠢動之望惟願速被嚴誅云矣敎以待齎去命召史官復命更當敦諭矣
정조 20년 · 강
以南正和朴性圭爲南行假注書柳尋春爲南行事變假注書尋春尋遞以趙鎭球伐之尋春添書也
정조 20년 · 강
命重試及別試放榜處所以明政門爲之
정조 20년 · 목
因禮曹取稟敎以明政門當親臨爲之以此分付
정조 20년 · 강
補曺錫中黃土權管
정조 20년 · 목
敎曰以薦單事飭敎未幾幺麼注書望又敢爲此駭然之習日前摘奸初曰無頉旋捉五司其時欲爲嚴處而更觀前頭之意有所下敎矣渠之所爲又復若此意謂勤幹欠誠若此望筒勿施令他注書擬入雖已點下其在必革舊習之道當該假注書曺錫中不可不嚴處黃土權管差定當日下送
정조 20년 · 강
領議政洪樂性領敦寧兪彥鎬右議政尹蓍東聯名上箚賜批
정조 20년 · 목
聯箚略曰伏見內閣提學沈煥之箚批若曰歲一爲而再爲自再爲而三爲三之倍而又倍式月爲以爲課臣等於此益不勝憂懼罔措之至聖人一言一動合天則而順民志尊之如日月信之如四時關知金石遵奉而不敢違越故動而世爲天下道言而世爲天下則令殿下此擧不裁以義只任其私徒令擧朝憂遑民心波蕩事至而人無生意事過而如病新起章箚之迭上者有之忠憤而悼歎者有之蓋亦人情天理之所當然而非可以威制而力服者也若是者可一而再三之又倍式月爲課而其國當何如其臣當何罪殿下聖德之累又當至於何境乎伏願聖明淵然深思廓然回聽亟將沈愌之批旨中二十四字句語特命收還以光聖德以定民志焉批以箚請內閣提學沈煥之箚批二十四字句語收還事從卿等之言仍命遣史官傳諭
정조 20년 · 강
內閣提學沈煥之上箚賜批
정조 20년 · 목
箚略曰昨者南營駕臨號令嚴秘若有別般事變而愚未敢測矣及到端倪稍露之後猥陳一箚粗效憂慨之忱伏奉批旨曲加鐫諭開示聖意丹衷感激不知所云雖然聖諭中一段事亦有死不敢承受者臣請一言仰復焉嗚呼我殿下以近年頻作之過擧直謂其天理人情之所當然歲以爲例月以爲課而能無違於舜周公所以各自盡倫者耶臣則知殿下歲一作此過擧則宗社有一歲凜綴之憂殿下月一作此過擧則宗社有一月凜綴之憂若此而幾歲幾月宗社竟不至於危亡乎殿下以此言爲一時之戲耳奚但聖人無戲言臣竊恐其疑眩義理駭惑臣民足以壞了殿下二十年來煌煌宏達之盛德大業耳臣又竊伏謂殿下以此過擧眞爲歲月之常例而遂假聖人達權之名惟心所欲而不念宗社之安危不慮義理之存亡又不恤朝廷之卿士街巷之婦孺天下所同之輿情公憤有若戰勝而意遂則以我殿下之聰明聖智斷不爲是矣且殿下縱以此敎布諸百官播之八方夫以殿下之臣民爲名而天敍之彝倫尙在其躬則寧欲萬死不忍月以慣於是耳以習於是以從殿下之所命也伏乞亟恢大度收還聖批中一段句語以明聖德以正民彝批以黃茋之諭曾雖有言近來務欲順便已諾於相箚矣
정조 20년 · 강
命江華留守禮曹該堂令廟堂草記勘罪江都武士直赴人之不爲待令者許付榜末
정조 20년 · 목
江華留守金履翼狀啓以爲殿試進定日子該曹更無知委臣亦不能致察本府直赴人等或有未及赴試之歎敎以豈有如許事體其在嚴科場重國試之道不可歇勘卿與該堂事過後令廟堂草記勘罪不爲侍令之武士非渠之罪雖或未及於畢試前特爲許付於榜末以爲唱第之地
정조 20년 · 강
以蔡弘履尹行恁爲承旨行恁尋罷職以李魯述伐之尋遞以尹光顏伐之尋遞以朴宗來代之竝前望也
정조 20년 · 목
行恁違召罷職傳旨踏啓字魯述光顏竝在外也
정조 20년 · 강
差下假承旨李益運李肇源金啓洛金祖淳
정조 20년 · 목
政院啓言明日試所承旨當爲分排進去請依近例假承旨差下以爲備員擧行敎以前承旨李益運李肇源金啓洛金祖淳假承旨差下牌招察任試所承旨望筒卽爲書入
정조 20년 · 강
命假注書韓致重汰去
정조 20년 · 목
以試所承旨望單不善出入敎曰當該注書汰去前假注書具得魯仍察廳任
정조 20년 · 강
遞刑曹判書具庠以尹師國伐之前望也
정조 20년 · 강
敍侍從堂上堂下違牌坐罷人
정조 20년 · 목
敎曰侍從堂上堂下違牌坐罷人敍用○校理宋翼孝應敎鄭東觀副應敎尹序東等竝敍用
정조 20년 · 강
進賀使李秉模等以行中事情離發形止馳啓冬至使閔鍾顯等同爲封啓
정조 20년 · 목
進賀使狀啓以爲正月十九日冬至使先來譯官李光烈離發時臣等一行無弊留館緣由已爲馳啓而當日乎明因禮部知會詣圓明園午後與冬至正副使入山高水長閣太上皇帝出御閣內後入參內班禮部尙書德明引臣等及冬至正副使至御榻前跪叩太上皇帝使閣老和珅宣旨曰朕雖然歸政大事還是我辦爾們回國問國王平安道路遼遠不必差人來謝恩通官以我國音傳於臣等而不可只憑通官之言故退後卽令任譯往見德明於朝房詳問皇旨則德明使通官呼寫如此賜饌設戲一如前日黃昏時太上皇帝從山高水長閣後御小舫嗣皇帝亦御小舟隨之又令臣等乘舟隨後行數里許下船入慶豐圖太上皇帝御樓下榻上嗣皇帝侍坐略設雜戲賜茶一巡使內侍引臣等乘雪馬行一里許下岸仍爲引出退歸夜近一鼓安南暹羅等使自初同參宴席二十日還歸館所二十一日禮部知會領賞故臣等與書狀官及正官等當日早朝詣午門前依例領賞而御前加賞禮單玉如意一柄大縀五疋錦縀四疋閃縀二疋絹箋二卷硯二方筆二匣墨二匣領受逢授於上通事譯官處臣等復命日元禮單呈納時使之一體呈納冬至使一行亦同爲領賞而頒詔則當日順付於冬至使行二十四日因禮部知會臣等一行及冬至使一行巳時詣禮部領下馬宴尙書德明押班行三跪九叩禮後依例設宴宴訖又行一跪三叩禮少住於臣等之前招任譯以請封事有所傳言故事體重大謹具單以聞臣等使任譯問從今以後小邦凡有進奏進表之事太上皇帝前及嗣皇帝前各進一度耶答云現今軍機姑未定例當自有文書出去云故臣等仍爲退歸館所申後禮部又送上馬宴桌于館所二十六日禮部知會有傳諭事件年貢慶賀各該正副使明日赴部故二十七日巳時臣等及冬至正副使與任譯詣禮部則員外郞富森阿謄示傳諭事件以爲賀使帶來三起方物業經欽奉勅旨移準於下次正貢再現奉勅旨此後外藩各國惟須査照年例具表齎貢毋庸添備貢物於太上皇帝皇帝前作兩分呈進云云二十八日因禮部知會臣等與書狀官及任譯詣午門前領受御前加賞各樣縀五十疋臣等依例行三跪九叩禮仍卽回館逢授於上通事譯官處使之一體呈納於臣等復命之日當日午時冬至使一行先爲離發臣等離發之期禮部定以二月初一日移付來到矣其後禮部儀制司又有移付以爲年貢進賀兩行奏賀各表文內閣抄出尙未到部俟到部咨文由驛遞回賀使離發當遵定期云云故臣等於二十八日領受加賞時使任譯傳言於禮部侍郞周興岱曰昨日移付有咨文由驛遞回該國之語職等於此決難遵承陪臣出疆竣事與否專在於領受回咨而況進賀奏表事體尤重安有未領回咨而空手回國之理乎雖一日兩日轉至十數日未領咨之前實不敢離發屢次往復則周興岱以爲科抄尙今未到故部移有所云云而今聞使臣之言事理誠然俺當轉告內閣務必周旋云云矣二十九日送任譯于禮部探問回咨消息則員外郞富森阿先到通以科抄纔到之意提督阿成阿後到催促儀制司成出咨文回咨文十八度冬至使回咨文八度齎咨官鄭思賢領賞咨文一度同爲受來故臣等一行本月初一日自北京離發臣秉模軍官尹得運臣有防軍官金述曾譯官方世洪授狀啓先爲發送冬至使回咨文八度則授先來譯官方世洪使之傳付於冬至使臣所到處任譯所得文書謄本六度同封上送緣由竝馳啓嘉慶元年二月初一日○冬至使狀啓以爲臣等回發之期禮部定以二十八日而各項表文二十五日自內閣翻淸入奏姑未下部俟到部日由馹遞發送之意成付子知會其外回咨及別咨十六度來到表文知道咨文未得欽受之前徑先離發極爲悚悶屢次往復於禮部而該部以爲馹遞領發旣已停當而二十八日年貢使離發之由亦已奏聞云提督來到促發順付勅書之先行齎回亦有知會則一向遲延亦涉未安不得已當日離發形止爲先修狀啓出付於進賀使行中以爲該行先來便同爲封進緣由幷馳啓嘉慶元年正月二十八日上段與進賀使狀辭同
정조 20년 · 강
以沈頤之爲宗廟提調口傳也
정조 20년 · 목
太廟春奉審將爲擧行而提調閔鍾顯出疆也
정조 20년 · 강
遣承旨詣社稷奉審摘奸
정조 20년 · 강
命陵展謁待秋更稟
정조 20년 · 목
禮曹以陵展謁取稟敎以今年園幸欲於獻陵先爲展謁而未果爲者事勢然矣今則春耕在卽雖於道近陵寢亦難爲之今年幸行則待秋更稟
정조 20년 · 강
以掌今洪彦燮名字誤書事命問于該曹
정조 20년 · 목
監察茶時啓辭掌令洪彦燮以洪元燮書入敎以洪元燮如爲掌令則判官昨日政何以不爲出代乎問于該曹草記
정조 20년 · 강
命廟堂以內外南山秋間更當摘奸之意嚴飭京兆及所管營門
정조 20년 · 목
假注書具得魯書啓以爲伏奉聖敎馳往內外南山摘奸則木根無新斫見捉者毋論內外山間間童濯所見可悶曾前所植松木則皆有蒼鬱之漸山腰以上及南壇主脈犯耕處雖無更爲起墾之處而畦塍宛然往往散置糞壤恐有愚民冒耕之慮若多植松樹於當禁陳田則自無犯法之弊而似因節序差早未及植木敎以秋間更當摘奸令廟堂嚴飭京兆及所管營門俾有鬱然之效
정조 20년 · 강
大司諫林濟遠上疏賜批
정조 20년 · 목
疏略曰臣於見職不但有通擬時自來情勢年前一玉堂之疏雖付諸不屑而若其下端臺閣言議一句語比之刊正偪過一層臣於是遂爲永謝臺端之人玆者恩除鐵限在前乞蒙鐫改日者回鑾時城鑰一款卽有國以來所未聞之大變向後處分輕重得宜而獨於留都大臣略其失而輕其罰者終下能釋然此殿下不以大臣之道待大臣而然何其薄也噫留都之任百責都華政院兵曹特其總察中事一或干科責有所歸安有淸蹕當前城門不開只以一該堂一門將爲然勘斷而已者乎八方聞之百世傳之其必議朝家之刑政也不虞之事適在蒼卒昧例之致未及檢飭原其本實不過如此顧何必追論於已經末勘之後而事到此境關係莫重其在存國體重事面之道不容但已日昨諫批中責在元帥四箇字殿下已得其要領矣水旱風霜之災未必皆三公所召而策免故事漢法至嚴其所以罪之者乃所以敬之也或以大臣之力挽門鑰爲可原之端而挽而不得其失益著烏在其董正百僚也顧今國綱漸弛朝廷不尊法之不行又自大臣始則爲大臣者亦豈安於心乎批以留都大臣事卿疏論列固知官箴之美意而不以大臣之道待大臣云云雖過而其所以罪之乃所以敬之云云則然矣然於爲日稍久之後何必更事較正乎卿之情勢難以强迫本職許遞
정조 20년 · 강
命水原留守趙心泰園所外南山補土時九邑民人赴役二日依植木例計日給糧査拔殘獨等當拔之戶仍飭水原府廣州府畿營以始役完役日子陸續登聞役所凡事植木差員專當看檢
정조 20년 · 목
水原留守趙心泰狀啓以爲臣正月二十八日與植木九邑守令本府判官洪元燮廣州判官金履鎬南陽府使田義顯安山郡守趙重瞻安城郡守植木差使員曹允植龍仁縣令丁遇泰振威縣令吳在斗果川縣監金履裕陽城縣監鄭柱及植木差使員張世紈等會同于外南山鳳鳥峯下尺量其沙汰處山脊內外橫廣爲二千五百六十步自鳳鳥峯之南至上南山西脊下端屬之水原果川安山南陽等四邑自鳳鳥峯之東至中南山南邊下麓厲之廣州安城陽城振威龍仁等五邑而隨其民丁多寡定其經界大小大略自五百步次次遞減至于二百一二十步限界立標此其分授之假令而論其役處長短錯雜難易懸殊恐不可以役丁多少步數遠近硬定其工役之均齊及其實役時淺深闊狹從便相議期於完築之意各該守令處爛加商確至於率丁赴役今旣涓吉開土而近日風寒尙峭擬待來月初旬前後土脈融解次第始役之意一體約束敎曰近日風寒卿等又爲予代勞矣卿等之勞姑置之九邑民人之勞力何可一刻弛心依筵敎役二日先從附近面出用計日給糧依植木例而殘獨戶及應在當拔之戶亦皆査拔期於竭誠對揚之意本府留守及廣州留守京畿監司處下諭始役完役日子本府主管登聞而廣留畿伯亦當隨續陳聞此意竝令知悉役所凡事植木差員專當看檢事一體下諭
정조 20년 · 강
命謝恩正使沈頤之行中帶去御醫一人
정조 20년 · 목
敎曰尊年之道豈下於大官儀賓之行而爲之乎謝恩正使行中御醫一人帶去而院吏則不緊除之事分付
정조 20년 · 강
命專經文臣殿講製述十二日爲之吏文製述二十日爲之
정조 20년 · 강
判下金吾囚供命鄭東愈供職李羲文尹光心公罪勘律李亨正李東野等考律勘處沈公著分揀
정조 20년 · 목
禁府啓言洪州前牧使鄭東愈原情以爲位太作錢事本邑壬子修位太實納及船雜費竝三百六十石二斗六升癸丑春當捧於民間而其年太荒無前一石市價將近九兩故督捧無路而或言京中太價反歇於湖中云故以渠愚意料量則在民間絕糧難辦之時輕價執錢亦可爲便民之端故遂以每石七兩五錢式自京貿納於該廳而自本邑執錢於民間及至夏秋之間太農有大登之望巿價漸次低下故每日視其時價而必減二三錢折定自春至秋執錢之數每石或捧五兩或捧六兩零或捧八兩合錢二千四百八十三兩九錢七分內二千三百八十七兩入於自京貿納之價又除各項雜費則剩錢僅爲八十八兩此則補役廳別備會錄甲寅營作穀剩修事甲寅冬因巡營關營還米二百石租二百石作錢故冬初從時價報營及至深冬作錢之時巿直比初漸高故末梢剩錢爲一百九十兩其中四十五兩則以色落條出給庫子餘錢一百四十五兩內一百兩下人留京時負債可矜故帖下而帖下記在於由吏處所餘四十五兩補役廳別備會錄大同斛上作錢事每年收租磨鍊時北倉與西南倉兩處裝載之船價有多寡不同之規故加減去來之際有些少零剩之數此卽該色吏每年幻弄偸食之資而渠到任後兩年不能覺察及到甲寅條磨鍊時始爲現發此旣無歸屬之處故錢一百八兩移付於補役廳別備中癸丑未捧耗條渠於壬子十月到任而本邑還上素甚紊亂兼値歉歲準捧無路畢竟未捧各穀爲二千一百石之多故從實報于營門自營門退送報狀必以準捧樣磨勘之意或題或關嚴督非一故不敢相持不得已減其數而以未捧合穀一千三百五十五石磨勘及癸丑秋捧還時實未捧二千一百石一竝出秩盡捧而當初磨勘各穀則旣屬舊還法當無耗此持文書上加減而已在民實無彼此之別故捧上時雖欲區別除減其勢末由各穀一千三百五十五石耗條折米洽爲一百十石故以爲色船改造添補之資成節目留置庫中及至甲寅而年事又歉自歲前設賑之故不得已補用於賑資而渠未及畢賑而遞歸故補賑穀則傳掌於新牧使當初事情自歸瞞報亦渠難贖之罪舊敗米蕩減事流來年久拯劣米捧留者爲一百五十四石而其中七十四石爲下吏逋欠而逋吏逃亡徵出無路故餘存但爲八十石而以其最久條故昨年入於蕩減中矣旣爲逃吏之逋則全數徵出實無其路又是年久捧留者則出給民間亦無其處故八十石傳掌於新官而其中二十二石初則移付於補賑穀矣遞任後以私錢充報辛亥致敗米大同相換執錢事渠到任前本府稅船致敗拯劣米九百九十二石內五百餘石前官捧置庫中其餘則未及盡捧故癸丑春當爲準捧上納而壬子歉荒之餘當年條三稅亦難捧上竝與拯劣米一齊督徵實無其路故拯劣米則待秋捧納之意報于宣惠廳幸得許題以右所捧置拯劣米五百餘石爲先納於當年條稅穀而當年條稅穀中五百餘石視其市價必減一兩三四錢極輕其價以爲報錢則爭先備納不日收殺而合錢爲五千餘兩及至其秋從市價貿米五百餘石於場市又捧其當初未捧一齊上納所餘錢爲二千九百八兩而各處公廨無不傾圮以貿米餘錢及從他拮据六百六十餘兩合三千六百四十兩隨其急處略加修葺而下記在於本色按査可知儲置作錢査出條鴻山敗太査出條敗米耗事係是前官時下輩偸弄之物而渠到任後發覺故徵出添補於修理物力初無關涉於料販一款而繡啓中混稱於料販之中者似失事情賑餘米事則癸丑春將設私賑蓋賑恤則例用還米而月廩則乃是精米故論價相準則廩米二百石可作還米四五百石故以廩米所作錢一千四百六十一兩依詳定例每石三兩出給民間使之待秋成以還米備納賑資則姑先以庫中還米取用及癸丑秋年事大登故春間三兩錢之爲秋間一石米民不爲難設賑之初所入多寡不可料量故所貿米爲四百八十七石及其終賑計數則所入僅爲三百石所餘一百九十石則還爲補用於月廩排朔中此亦愚昧犯科萬殞難贖營租作錢事癸丑秋因巡營關營租二百五十石以時價發賣而營督甚急故先以官廳錢三百三十七兩五錢輸送營門而租則甲寅春出賣則豐年市直一向低下所作錢但爲三百七十兩計其利錢不過三十三兩故散給於該倉色庫輩邑婢潛奸事此與繡啓中良女云云事件雖異而行已無檢有此所犯尤爲萬殞難贖之罪云泛稱遲晚請刑推得情敎以除刑推議處又啓言鄭東愈觀其爰辭參以道啓則各項取剩或因補賑或爲修廨不可謂之全歸潤橐而敗米之推移納稅廩報之作錢立本罔念謹守之義自歸殖利之科揆以法理誠極可駭至於潛奸云云事雖猥屑旣登査啓自有當施之律請以此照律敎以各項所犯無非任怨而及爲斂怨立本雖似殖利廩米換作還穀如是之際浮謗必至究其心則決知非染指至於下款一件眞所謂論人於酒色之外繡啓論列不啻白脫渠叔事之䵝昧尙今嗟惜又豈可以優可昭晢之事勒加之罪乎特爲放送渠叔之本情洞悉無餘此後則有官供職之意嚴飭分付又啓言牙山前縣監李亨正原情以爲渠待罪本縣在於丁未正月而査閱貢津倉餉則從前倉屬船直輩流逋不知其年條者爲七百七十四石故面議道臣期於徵督漸次磨勘在官捧䨀堇止一年未勘逋米爲八百九十七石太爲四十七石此實異於新未捧條云李東野原情以爲渠於戊申六月待罪本縣貢津倉餉穀反庫査閱則船直倉屬吏奴輩所逋多年掩置仍成謬例卽當據實報營而吏民之凋殘莫甚萬無一齊督納之望故面議營門期於一年二年必得充報自戊申至己酉另加嚴督而流來積逋年年加耗數甚夥然丙午停退者類皆年久難捧故及至戊申己酉停退條分數捧上之時難捧之舊逋還出而未收之穀數加多則雖與新未捧有異而終未免依舊之歸其數至於米一千四百二十石零太八十六石零之多云李羲文原情以爲庚戌年待罪本縣時已知舊逋之爲痼弊故言于道臣則以爲狀聞體重隨力徵捧云故其年果於各船直處收捧二十石九船直所捧不過百八十石其後辛亥年則欲防弊源査出舊逋則船直倉屬等舊逋合爲一千四百石零故多般商確革罷謬習草成節目限以十年未及施行而遞職故傳授新官而歸至於辛亥加逋五百餘石云者未知緣何有此而第念庚戌辛亥兩年色吏各負百餘石舊逋故其時摘發刑督而未及釐正矣到今此輩任自低仰乘時加錄而査正時所無之數如是多出云尹光心原情以爲貢米虛留事渠於壬子到任査閱穀簿卽爲枚擧修牒躬往營門力請啓聞而其時道臣以有親嫌於本縣前官之故不得論啓而時値荐歉大賑方張許多積逋之一時準捧斷無其路更爲往復營門成置節目以爲限四五年漸次充補之圖先從癸丑漕運船應下條分數移充旣又徵督於各年色吏及船直等處至甲寅春漕運時又依前分數收捧益癸丑當捧舊逋爲一千七百八十五石零而上般前後所徵捧之數通計爲八百二十六石其餘九百五十九石未及盡捧今此道査中未捧米三百八十七石太四十九石之以新未捧懸錄者此亦舊逋之包在於停退中而還出於癸丑者不是舊逋之外別有此新未捧名色也今以各年會付元總較量其增減之數則一按可破云亨正等泛稱遲晚請竝刑推得情敎以除刑推議處又啓言李亨正李東野李羲文尹光心等貢津倉穀事體與他自別雖云流來舊逋旣已摘發之後不卽收殺誠極駭痛而其中李羲文謂以限年徵捧事草成節目尹光心謂以躬往營門力請啓聞則此與初不報營私自彌縫有間而歲末穀簿循例磨勘今旣現發則畢竟掩置之罪實無異同請竝以此照律敎以李羲文尹光心等容有可恕公罪勘律其餘考律勘處竝今日內以草記區別功議勘放又啓言公州前判官沈公著原情以爲待罪公州時甲寅十月尼城幼學尹光奎與李墷山訟事上言判付內令地方官明査公決而渠躬往其山在處摘奸尺量則李墷親葬處於尹家先山最遠冢爲一百九十步最近冢爲一百五十步而白虎內雖有砂确不得遮隔坐立値見參以所見尹家之欲爲禁葬不是異事故李墷置之落科論報營門其後尹李更訟之時自營門別定査官故更不當著云泛稱遲晚請刑推得情敎以除刑推議處又啓言沈公著自爲地方官山訟雖稱公決終未出場以致訟民之屢煩上徹請以此照律敎以與時判官所爲差異分揀放送
정조 20년 · 강
御明政門行文科重試仍御春塘臺行武科重試及文武科別試別試重試文科試官右議政尹蓍東吏曹判書沈煥之刑曹參判趙鎭寬行副護軍洪義浩金熙朝李義駿李儒慶武科試官右議政尹蓍東兵曹判書具㢞行護軍徐有大漢城左尹李漢豊行副護軍吳泰賢閔致協朴應浩朴宗和
정조 20년 · 목
具翼善冠袞龍袍秉輿出永淸門至明政門降輿陞座重試試官率應試文臣入庭明經文臣班于左製述文臣班于右行禮訖以旣獻於朕非卿所有爲賦題擬唐李泌進身爲表題懸題訖秉輿出光德門詣春塘臺降輿陞座儒生試官以兼重試試官前已行禮故命直爲陞殿武試官率重試及殿試應射武臣擧子等入庭與應試儒生同爲行禮飭諸儒武整其班次毋敢錯亂苟有違者直用科場律仍命發射以槐陰滿庭爲賦題懸題訖限時呈券科次訖文取進士金秀臣幼學宋磾生員李弘謙等三人試射訖武取閑良李應泰等十五人重試武科取及第韓守憲等六十一人仍秉輿出靑陽門還內行文臣重試科次取掌樂正申鳳朝前掌令李貞運權知承文院副正字任天常尹永儀副校理徐有鍊副司果李景溟李日運前持平宋知濂副司直柳協基新及第李東煥等十人
정조 20년 · 강
諭左議政蔡濟恭安心入城所納命召令偕來史官還爲齎去
정조 20년 · 목
南行假注書柳尋春書啓以爲臣敬奉聖諭馳往傳諭于西部龍山坊左議政蔡濟恭所住處則以爲臣之孤恩負國合被重誅臣自知之何待公議負罪而未蒙當律趨召而還入修門國體臣分寧有是理恩旨之下無以奉承惟願速就金木之典云臣旣承偕入之命姑爲仍留敎以雖難遽然造朝亦何久處江干安心入城事遣史官傳諭期於偕入京第命召必當入來如逢於路上偕來史官還爲齎去事分付爾則先爲入來○南行假注書朴性圭書啓以爲臣敬奉聖諭馳往傳諭于西部龍山坊左議政蔡濟恭所住處則以爲臣之息偃江干已是刑政之失於太寬由江干而入京第是豈擬議之事乎恩旨屢降轉動無路惟願速被嚴誅臣旣承偕入之命姑爲仍留
정조 20년 · 강
命謝恩使依皇旨勿送頒詔賜物等稱謝順付節使節使以今番差出謝使仍爲之
정조 20년 · 목
右議政尹蓍東啓言卽見兩使行先來狀啓則謝恩使之不必差送太上皇令閣老宣旨於御榻上引接使臣之時其軫念之鄭重勤摯可如勢當遵依勿送頒詔別賜物謝恩及三節合竝與方物移準與使臣參宴四度謝皆於節使之行竝與二起方物而順付入送恐合事宜依下敎問之干領左相亦無異議故敢此仰達矣從之敎以節使則以今番差出謝使仍爲之
정조 20년 · 강
命判府事沈頤之樞銜今姑減下
정조 20년 · 목
右議政尹蓍東啓言謝恩使今以不送定奪而節行則以今番差出謝使仍爲事有命矣出疆尙遠而位著乏人正卿排擬尤爲苟艱云請判府事沈頤之樞銜今姑減下以爲隨窠擬除之地從之
정조 20년 · 강
諭水原留守趙心泰分給園底府內武士試射及親軍衛朔試射賞格直赴殿試者除殿試付榜末直赴會試者卽令起送親試入格後同爲唱第
정조 20년 · 목
去十七日水原府行外營親軍衛乙卯十一月試射柳葉箭秩左列親軍衛出身李光三邊三中木布各一匹賜給外帑庫閑良李完得邊三中直赴會試上來後更試付今榜次鐵箭秩左列親軍衛嘉善全允台一矢一百四十六步二矢一百三十九步三矢一百三十四步熟馬帖一隻賜給右列親軍衛閑良曺光振一失一百二十二步二矢一百三十六步三矢一百三十四步左列親軍衛閑良鄭東龍一矢二矢一百三十二步三矢一百三十五步右列親軍衛閑良朴致達一矢一百三十步二矢一百三十五步三矢一百三十四步閑良孔師德一矢一百三十二步二矢一百三十一步三矢一百三十五步竝直赴會試上來後更試付今榜次致達加給筒箇一部外營親軍衛乙卯十二月朔試射柳葉箭秩左列親軍衛閑良金孝三貫一中邊二中直赴殿試除殿試付今榜次右列親軍衛閑良崔聖贊邊三中直赴會試上來後更試付今榜次左列親騎衛閑良文載益等三人貫一中邊一中各木一匹賜給左列親軍衛出身崔弼光等十六人邊二中騎蒭秩左列親軍衛折衝金鳳益等四人二中各米二斗扇一柄賜給米木扇外帑庫外營親軍衛正月朔試射柳葉箭秩左列親軍衛閑良李德恒邊四中右列親軍衛閑良朴致達貫一中邊二中竝直赴殿試除殿試付今榜次致達加賜筒箇一部左列親軍衛閑良崔齊等金鍊甲鄭東龍等三人邊三中竝直赴會試上來後更試付今榜次閑良金東益等三人貫一中邊一中各木一匹賜給左列親軍衛出身金春福等十二人邊二中騎蒭秩左列親軍衛折衝金鳳益等五人二中各米二斗扇一柄賜給米木扇外帑庫鐵箭秩左列親軍衛嘉善全允台一矢一百三十四步二矢一百三十步三矢一百三十八步熟馬帖一隻賜給右列親軍衛閑良李長年一矢一百三十四步二矢一百三十一步三矢一百三十六步左列親軍衛閑良鄭東龍一矢一百三十五步二矢一百三十二步三矢一百三十一步直赴會試上來後更試付今榜次十九日行園底武士正月朔試射小布秩別軍官出身金喜元四中筒箇一部閑良崔光根金大孫守護軍金彥柱等三人三中直赴會試上來後更試付今榜次別軍官出身李辰茂等九人二中各米二斗扇一柄賜給外帑庫府內武士正月朔試射柳葉箭秩壯勇軍金弘潤邊三中筒箇一部賜給外帑庫外營親軍衛二月朔試射鞭蒭秩左列親軍衛嘉善全允台等二十一人六中各木一匹賜給左列親軍衛出身申龍大等八人五中各布一匹賜給左列親軍衛前主簿李光春四中米二斗賜給小布秩右列親軍衛閑良具允鼎四中直赴會試上來後更試付今榜次左列親軍衛出身柳光曄等七人三中各木一匹賜給左列親軍衛出身洪昌郁等三十人二中各箭竹一百箇左列親軍衛出身林春成等六十五人一中各箭竹五十箇米木布箭竹外帑庫敎曰園底武士府內武士試射及親軍衛朔試射賞格依後錄分給而今日殿試已爲設場直赴殿試之類除殿試當付榜末直赴會試之類卽爲起送則當追後親試入格者亦付榜末同爲唱第此意卿其知悉依後錄擧行而直赴帖自政院與有旨成送卿其祗受事下諭于水原留守
정조 20년 · 강
命果川縣監金履裕仍留董役還送其罷黜狀本令畿伯定兼官代察邑務
정조 20년 · 목
京畿監司金文淳狀啓以爲果川縣監金履裕情地危蹙不敢晏然官職離次上京不可强令察任兹以罷黜莫重補土之役不可無監董之人別定兼官馳進擧行其代令該曹擇差下送敎以情勢自情勢所重自所重往役義重白衣亦從事出場之前雖不可以守令自居仍留役所以侍竣事有何不可乎已以兼帶哨官令壯帥發送董役此狀啓還下送邑務則姑令定兼官代察事回諭
정조 20년 · 강
命翰圈明日爲之仍命別兼春秋當付人令該曹口傳單付待開門牌招
정조 20년 · 강
罷工曹判書鄭存中遞參議姜忱拿處該色郞具興遠
정조 20년 · 목
以還內時植炬不爲待令也
정조 20년 · 강
命度支造送測雨器于廣州府
정조 20년 · 목
因廣州留守徐有隣雨澤農形事狀本敎以諸道巡營各處留司皆有測雨器而卽因先朝下敎自度支造送昭載備考文蹟則本府出鎭之後尙不下送該府雨澤狀聞測雨器水深形止未免闕却該曹事不察依受敎造送此後該府狀聞依他例爲之事分付
정조 20년 · 강
以柳尋春爲孝陵參奉口傳也
정조 20년 · 강
配中官李春洽于文化縣朴成杓于仁川府
정조 20년 · 강
召見諸承旨及重試入格文臣于誠正閣
정조 20년 · 목
持公事入侍也○予謂申鳳朝曰未經玉署雖是可欠而兩年連魁榮慰老人可謂稀貴矣年今幾何鳳朝曰五十二歲矣謂任天常曰屢經注書乎天常曰一差假官以在外見遞矣予曰汝是任希默之姪乎天常曰然矣謂徐有鍊曰年幾何有鍊曰六十五歲矣謂柳協基曰未經準職則例不得加資而沈滯年久故特令先付正而加其資矣謂李東煥曰試券中雲子陵者何義也東煥曰雲字誤書矣予曰帝典何義也東煥曰帝二帝三王之帝也典二典三謨之典也予曰二典三謨不當引用若以典墳之典爲說則猶或可矣謂尹永儀曰尹永僖近在何處乎永儀曰居廣州矣予曰以永僖之故不得做官乎爾年幾何永儀曰五十歲矣予曰己亥南城科拔去其後庚戌登第乎永儀曰然矣謂宋知濂曰今番早呈乎知濂曰最晚呈券矣予曰宋祥濂亦赴試乎知濂曰赴試矣謂李貞運曰久不聞爾讀書聲矣命誦試券訖予曰李永暉爲爾叔守貞運曰然矣予曰爾叔有子乎貞運曰有一孫矣予曰其名云何貞運曰儒駿矣謂李景溟曰已經亞長乎景溟曰然矣予曰今番以陵官被罪者卽爾弟乎景溟曰然矣子曰不敎之罪爾烏得辭乎年今幾何景溟曰六十四歲矣